ZBOG napukle kanalizacione cevi u javnom toaletu u podzemnom prolazu ispod Palate "Albanija" i nesnosnog smrada koji se danima širi, prolaznici zaobilaze ovaj pasaž u širokom luku. Ipak, oni kojima je ovo jedini način da stignu do Knez Mihailove ili Zelenog venca, ovom putanjom kreću se "na dah". Neprijatni mirisi se šire na sve strane.

S maramom ili rukama preko lica samo protrče kroz prolaz. Situacija je još nepodnošljivija zbog visokih temperatura, a i kada padne kiša, fekalije poplave pasaž.

- Svakoga dana prolazim ovuda, jer moram, ali je užasno - rekla nam je sugrađanka Marija. - Muka mi je kad god treba da se spustim ovuda.

Zapuštenost prolaza stavila je katanac na većinu lokala, a uskoro bi zbog ovakve situacije i ostale radnje mogle da bude zatvorene.

- Opao nam je promet, jer nam niko ne ulazi u radnju - žali nam se prodavac Dragan M. - Ljudi samo užurbano prolaze, a i kada bi hteli nešto da kupe, zbog smrada ne mogu da uđu.

I vlasnik restorana sa kuvanim jelima bio je prinuđen da zatvori lokal, jer niko neće da jede u takvom okruženju. A osim što gube mušterije, prodavcima problem pravi i loše osvetljenje.

- Dva puta su mi obijali radnju, jer većina sijalica ne radi - žali nam se K. M., jedan od vlasnika lokala iz prolaza.

I turisti koji ovuda često prolaze iznenađeni su ovim prizorom. Kada iz uređene šetališne zone - Knez Mihailove, zagaze u podzemni prolaz, dočekaju ih zidovi sa iscrtanim grafitima i oblepljenim plakatima, prašnjavi podovi i pokretne stepenice koje već mesecima ne rade.





PRVO SNIMANjE SITUACIJE PA - RADOVI

KAKO su "Novostima" rekli zaposleni u radnjama u prolazu, ekipa "Vodovoda i kanalizacije" izlazila je na teren. Izvršeno je snimanje situacije, a svi su nezvanično čuli da će se radovi početi sa prolećnim spremanjem grada.